Document ID: 32010R1142

ΚΑΝΟΝΙΣΜΌΣ (ΕΕ) αριθ. 1142/2010 ΤΗΣ ΕΠΙΤΡΟΠΉΣ
της 7ης Δεκεμβρίου 2010
για την τροποποίηση του κανονισμού (ΕΚ) αριθ. 1266/2007 όσον αφορά την περίοδο εφαρμογής των μεταβατικών διατάξεων σχετικά με τους όρους εξαίρεσης ορισμένων ζώων από την απαγόρευση εξόδου που προβλέπεται στην οδηγία 2000/75/ΕΚ του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 1 στοιχείο γ), τα άρθρα 11 και 12 και το άρθρο 19 τρίτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1266/2007 της Επιτροπής, της 26ης Οκτωβρίου 2007, σχετικά με κανόνες εφαρμογής της οδηγίας 2000/75/ΕΚ του Συμβουλίου όσον αφορά την καταπολέμηση, την παρακολούθηση, την επιτήρηση του καταρροϊκού πυρετού του προβάτου και τους περιορισμούς στις μετακινήσεις ορισμένων ζώων ευπαθών ειδών (2) ορίζει κανόνες για την καταπολέμηση, την παρακολούθηση, την επιτήρηση του καταρροϊκού πυρετού του προβάτου και τους περιορισμούς στις μετακινήσεις των ζώων μέσα στις απαγορευμένες ζώνες και από τις απαγορευμένες ζώνες.
(2)
Το άρθρο 8 του κανονισμού (ΕΚ) αριθ. 1266/2007 ορίζει τους όρους εξαίρεσης από την απαγόρευση εξόδου που προβλέπεται στην οδηγία 2000/75/ΕΚ. Το άρθρο 8 παράγραφος 1 του εν λόγω κανονισμού προβλέπει ότι οι μετακινήσεις ζώων, του σπέρματος, των ωαρίων και των εμβρύων τους από μια εκμετάλλευση ή από ένα κέντρο συλλογής ή αποθήκευσης σπέρματος που βρίσκεται σε απαγορευμένη ζώνη προς άλλη εκμετάλλευση ή κέντρο συλλογής ή αποθήκευσης σπέρματος εξαιρούνται από την απαγόρευση εξόδου, υπό την προϋπόθεση ότι συμμορφώνονται με τους όρους που παρατίθενται στο παράρτημα ΙΙΙ του εν λόγω κανονισμού ή ικανοποιούν οποιεσδήποτε άλλες εγγυήσεις υγείας των ζώων με βάση θετικό αποτέλεσμα μιας εκτίμησης επικινδυνότητας των μέτρων κατά της εξάπλωσης του ιού του καταρροϊκού πυρετού του προβάτου και της προστασίας από προσβολή από φορείς του ιού, που απαιτούνται από την αρμόδια αρχή του τόπου προέλευσης και εγκρίνονται από την αρμόδια αρχή του τόπου προορισμού, πριν από τη μετακίνηση των εν λόγω ζώων.
(3)
Το άρθρο 9α του κανονισμού (ΕΚ) αριθ. 1266/2007 ορίζει ότι, έως τις 31 Δεκεμβρίου 2010 και κατά παρέκκλιση από τους όρους που προβλέπονται στο παράρτημα ΙΙΙ του εν λόγω κανονισμού, τα κράτη μέλη προορισμού μπορούν να απαιτούν, η μετακίνηση ορισμένων ζώων, τα οποία καλύπτονται από την εξαίρεση που προβλέπεται στο άρθρο 8 παράγραφος 1 του εν λόγω κανονισμού, να συμμορφώνεται με συμπληρωματικούς όρους βάσει του αποτελέσματος της εκτίμησης επικινδυνότητας, λαμβανομένων υπόψη των εντομολογικών και επιδημιολογικών συνθηκών εισαγωγής των ζώων. Οι εν λόγω συμπληρωματικοί όροι προβλέπουν ότι τα ζώα πρέπει να είναι ηλικίας μικρότερης των 90 ημερών, πρέπει από τη γέννησή τους να έχουν κρατηθεί υπό περιορισμό με σκοπό την προστασία από φορείς του ιού και πρέπει να έχουν υποβληθεί σε ορισμένες δοκιμές οι οποίες αναφέρονται στο παράρτημα ΙΙΙ του εν λόγω κανονισμού.
(4)
Δεκαπέντε κράτη μέλη και η Νορβηγία έχουν ανακοινώσει στην Επιτροπή ότι έθεσαν σε εφαρμογή αυτή τη μεταβατική διάταξη. Από τα αποτελέσματα των εκτιμήσεων επικινδυνότητας που πραγματοποιήθηκαν, τα οποία έχουν δημοσιευτεί στο διαδικτυακό τόπο της Επιτροπής, φαίνεται ότι η εισαγωγή του καταρροϊκού πυρετού του προβάτου στα εν λόγω κράτη μέλη και στη Νορβηγία λόγω μετακινήσεων των ζώων από απαγορευμένες ζώνες θα μπορούσε να έχει σοβαρές αρνητικές επιπτώσεις.
(5)
Η γενική κατάσταση της νόσου όσον αφορά τον καταρροϊκό πυρετό του προβάτου έχει βελτιωθεί σημαντικά από το 2008. Ωστόσο, ο ιός εξακολουθεί να υφίσταται σε ορισμένες περιοχές της Ένωσης.
(6)
Για λόγους εναρμονισμένης εφαρμογής, τα κράτη μέλη ζήτησαν να καθοριστούν συγκεκριμένα κριτήρια όσον αφορά την «απρόσβλητη από φορείς του ιού εγκατάσταση» η οποία αποτελεί σημαντική απαίτηση ορισμένων όρων που προβλέπονται στο παράρτημα ΙΙΙ του κανονισμού (ΕΚ) αριθ. 1266/2007 και αποσκοπεί στην προστασία των ζώων από προσβολή από φορείς του ιού. Επί του παρόντος, ο Παγκόσμιος Οργανισμός για την Υγεία των Ζώων (OIE) εκπονεί ορισμό της προστατευμένης από ιούς εγκατάστασης ή τμήματος εγκατάστασης. Το αποτέλεσμα αυτής της εργασίας θα χρησιμοποιηθεί από την Επιτροπή ως εισροή για τον καθορισμό κριτηρίων όσον αφορά την απρόσβλητη από φορείς του ιού εγκατάσταση, όπως αναφέρεται στο παράρτημα ΙΙΙ του κανονισμού.
(7)
Εν αναμονή της ανάπτυξης των κριτηρίων για την απρόσβλητη από φορείς του ιού εγκατάσταση, η περίοδος εφαρμογής των μεταβατικών διατάξεων που προβλέπονται στο άρθρο 9α του κανονισμού (ΕΚ) αριθ. 1266/2007 θα πρέπει να παραταθεί περαιτέρω κατά έξι μήνες.
(8)
Επομένως, ο κανονισμός (ΕΚ) αριθ. 1266/2007 θα πρέπει να τροποποιηθεί αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στην εισαγωγική φράση του άρθρου 9α παράγραφος 1 του κανονισμού (ΕΚ) αριθ. 1266/2007, η ημερομηνία «31 Δεκεμβρίου 2010» αντικαθίσταται από την ημερομηνία «30 Ιουνίου 2011».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Δεκεμβρίου 2010.

Labels: 8
3
0
6
15